tal-Madonna taċ-Ċintura Hija ħaġa tassew ta' interess kif xterdet fostna d-devozzjoni lejn il-Madonna hekk magħrufa taċ- Ċintura. Bla dubju li kienu l-patrijiet Agostinjani li xerrdu din il-qima lejn il-Madonna. Dan narawh ukoll mill-kwadri fuq l-altari kif ukoll minn ikoni oħra tal-Madonna b'dan it-titolu. Ma nistagħġbux bil-ħidma ta' dawn il-patrijiet li mill-kunventi tagħhom kienu jsawwru fost il-qlub tal-Maltin kull kwalità ta' qima lejn Ommna Marija Santissima. Dan ġara ukoll minn patrijiet ta' ordinijiet oħra li dejjem xerrdu l-qima lejn din l-Omm ħanina tagħna. Araw lill-Patrijiet Dumnikani kif xerrdu l-qima lejn ir-Rużarju. Hekk ukoll il-Karmelitani għamlu l-istess. Il- Franġiskani wkoll xerrdu l-qima lejn l-Immakulat Konċepiment tagħHa. Imma kienu wkoll il-Fratellanzi l-mezz biex tinxtered id-devozzjoni. Xhieda ta' dan huma l-Fratellanzi tar-Rużarju, tal-Karmnu, tal- Kunċizzjoni u taċ-Ċintura. Kien fis-seklu 17 li ngħata bidu għat-twaqqif tal-ewwel Fratellanza taċ-Ċintura ġewwa Ħaż-Żebbuġ billi hemm twaqqfet l-ewwel waħda fis- 26 ta' Frar, 1695 (1). Wara din insibu dik imwaqqfa għand l-istess patrijiet Agostinjani tal-Belt, illum Parroċċa. Hemm twaqqfet Fratellanza fit-12 ta' Settembru, 1716. Din il-Fratellanza għad għandha l-Oratorju tagħha jmiss mal-Knisja fejn ikun hemm ta' kuljum adorazzjoni Ewkaristika. Imbagħad insibu l-Fratellanza taċ- Ċintura ġewwa Ħal Luqa li jidher kellha bidu fit-12 ta' Gunju, 1719 (2) fejn bosta kienu l-imseħbin fiha. Fil-GUDJA, din il-Fratellanza ġiet imwaqqfa proprju fil-Vista Pastorali ta' Mons. Paolo Alpheran de Bussan. Dan l-Isqof, meta żar l-altar. tal-Madonna taċ-Ċintura osserva kemm kien ikkurat u dekorat. Kien jieħu ħsiebu Giov. Fuqu kien hemm immaġini ta' Ġesu' Bambin tax- xemgħa li kien jieħu ħsiebu Ambroġ Attard. Osserva l-kwadru fi gwarniċ imżejjen u fih kien hemm il-Madonna bil-Bambin, Santa Monika, Santu Wistin, San Nikola Tolentino u l-erwieħ fil-Purgatorju. Qal li ssir festa l-Ħadd wara l-festa ta' S. Wistin u li l-Fratellanza mwaqqfa u aggregata ma' dik ta' San Ġakbu l-Kbir f'Ruma fl-20 t'Awwissu, 1727, iżda approvata fil- Kurja ta' Malta, 23 ta' Jannar, 1728. Kien hemm obbligazzjonijiet għal talb għall-erwieħ (3). Wara dehret Fratellanza taċ- Ċintura ġewwa Ħ' Attard li twaqqfet fl-20 ta' Jannar, 1720 (4). Dik ta' Ħal-Lija kienet Fratellanza oħra mwaqqfa fil-5 t'Awwissu, 1727 li kienet tgħodd ħafna mseħbin (5). Fil-Parroċċa ta' Ħaż-Żabbar ukoll twaqqfet din il-Fratellanza taċ-Ċintura li xi drabi wkoll kienet tissejjaħ. tal-Konsolazzjoni. — Din ġewwa Ħaż-Żabbar twaqqfet fl- 10 ta' Settembru, 1737 u kienet konfermata bi statut fit-13 t'April, 1739 (6). Anke ġewwa ż-Żejtun din il-Fratellanza twaqqfet fuq talba tal- Markiż Neriku Testaferrata fil-31 ta' Marzu, 1753 (7). Wara din insibu dik tal-Parroċċa San Ġorġ ta' Ħal Qormi, li twaqqfet fl-24 ta' Marzu, 1835 (8). Fuq l-altar ikollhom kwadru tal- Madonna bit-tarbija Ġesu', u dejjem insibuha msieħba ma' Santu Wistin. Xi drabi nsibu wkoll qaddisin ta' benefatturi. F'dawk ta' Ħaż-Żebbuġ, taż-Żejtun u ta' Ħ'Attard insibu wkoll lil San Lawrenz Martri. Il- Fratelli kien ikollhom fejn jiltaqgħu, aktarx xi oratorju. L-imseħbin kienu jieħdu ħsieb ukoll il-funerali, id-dfin u talb għall-erwieħ.